Broj: 711-I-514-M-29/18-04-18

Zagreb, 4. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Mijandrušića, općinskog načelnika Općine Gračišće,** za davanjem mišljenja Povjerenstva**,** na 3. sjednici, održanoj dana 4. travnja 2018.g., daje sljedeće:

**MIŠLJENJE**

**Na temelju članka 8. stavka 2. i stavka 7. podstavka 7. ZSSI-a, dužnosnik Ivan Mijandrušić, općinski načelnik Općine Gračišće, koji je nositelj obiteljskog poljoprivrednog gospodarstva (u daljnjem tekstu: OPG), dužan je u izvješću o imovinskom stanju prijaviti podatke o svim prihodima koje po toj osnovi ostvaruje, pa tako i sredstva potpore isplaćena od strane Agencije za plaćanja u poljoprivredi, ribarstvu i ruralnom razvoju, u sklopu provedbe mjere 302 „Diverzifikacija i razvoj ruralnih gospodarskih aktivnosti“, do kraja godine u kojoj su navedena sredstva isplaćena.**

Obrazloženje

Zahtjev za davanjem mišljenja Povjerenstva podnio je dužnosnik Ivan Mijandrušić, općinski načelnik Općine Gračišće. U knjigama ulazne pošte zahtjev je zaprimljen pod poslovnim brojem 711-U-591-M-29/18-01-4, dana 12. veljače 2018.g., povodom kojeg se vodi predmet broj: M-29/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Ivan Mijandrušić trenutno obnaša dužnost općinskog načelnika Općine Gračišće u mandatu 2017.-2021.g., kao i da je istu dužnost obnašao u prethodnom mandatu. Stoga je Ivan Mijandrušić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju potrebe za pribavljanjem dodatnih podataka, rok za davanje mišljenja se produljuje.

Dužnosnik u predmetnom zahtjevu navodi da su OPG-u Ivan Mijandrušić od strane Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanje) dodijeljena sredstva iz Državnog proračuna u sklopu provedbe mjere 302 „Diverzifikacija i razvoj ruralnih gospodarskih aktivnosti“, a pomoću kojih se realizira projekt izgradnje kuće s bazenom za odmor u sklopu navedenog OPG-a. Dužnosnik moli mišljenje Povjerenstva mora li navedena isplaćena sredstva poticaja prijaviti u izvješću o imovinskom stanju.

Uvidom u Izvješće o imovinskom stanju koje je je dužnosnik Ivan Mijandrušić podnio Povjerenstvu 30. kolovoza 2017.g. povodom ponovnog izbora na istu dužnost, utvrđeno je da je dužnosnik prijavio podatak da je istovremeno uz obnašanje dužnosti vlasnik (odnosno nositelj) OPG Ivan Mijandrušić. Naznačeni OIB navedenog OPG-a identičan je naznačenom OIB-u samog dužnosnika Ivana Mijandrušića. Ujedno, u rubrici „subvencije/donacije/poticaji“ dužnosnik je prijavio podatak da od Agencije za plaćanja prima na godišnjoj razini poticaj u neto iznosu od 21.693,76 kuna.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o dohotku od samostalne djelatnosti i drugom dohotku, dok sukladno podstavku 8. citiranog članka, podaci o stečenoj imovini koju je dužnosnik dužan prijaviti Povjerenstvu obuhvaćaju i podatke o primicima koji se ne smatraju dohotkom i primicima na koje se ne plaća porez na dohodak.

Povjerenstvo ukazuje da Zakon o poljoprivredi („Narodne novine“ broj 30/15.) u članku 2. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti te druga pravna osoba.

Sukladno podstavku 2. članka 2. stavka 1. Zakona o poljoprivredi, OPG je fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama. Zakon o poljoprivredi razlikuje i članove OPG-a od nositelja OPG-a. Članovi OPG-a su punoljetni članovi istog kućanstva koji obavljaju poljoprivrednu djelatnost, dok nositelj OPG ima prava i obveze u pogledu toga OPG-a te je odgovoran je za njegovo poslovanje.

Povjerenstvo ima na umu da OPG nema vlastiti OIB, već je to OIB njegova nositelja, da nositelj stječe prava i obveze u ime OPG-a te da shodno tome OPG nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj (te eventualne daljnje fizičke osobe kao članovi) mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Stoga Povjerenstvo prihode koji se ostvaruju djelatnošću OPG-a smatra imovinom odnosno prihodom nositelja OPG-a, pa ukoliko je dužnosnik ili njegov bračni drug nositelj OPG-a, tada je dužnosnik dužan u izvješću o imovinskom stanju prijaviti prihode ostvarene po osnovi djelatnosti toga OPG-a.

Konkretno, što se tiče sredstava koje dodjeljuje Agencija za plaćanja, Povjerenstvu je poznato da su sredstva dodjeljivana kroz mjeru 302 „Diverzifikacija i razvoj ruralnih gospodarskih aktivnosti“, sredstva koja su se u okviru IPARD programa dodjeljivala iz europskih fondova određenim kategorijama korisnika, pa tako i OPG-ima odnosno njihovim nositeljima, kao bespovratni poticaji za poljoprivrednu i s poljoprivredom povezanu gospodarsku djelatnost.

U pogledu potpora odnosno poticaja iz proračuna ili drugih međunarodnih fondova, a koji se OPG-ima dodjeljuju preko tijela javne vlasti, potrebno je ukazati da se, sukladno članku 28. Zakona o poljoprivredi („Narodne novine“ broj 115/16.), dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva smatra dohotkom od samostalne djelatnosti. Stoga se i dohodak OPG-a smatra dohotkom od samostalne poljoprivredne djelatnosti na koji se plaća porez na dohodak, osim u slučaju kad godišnji primici od djelatnosti prelaze propisani iznos te OPG postaje obveznik plaćanja PDV-a. Sukladno odredbi članka 31. stavka 7. i 8. Zakona o porezu na dohodak, u obračun dohotka odnosno u poslovni primitak od samostalne poljoprivredne djelatnosti na propisani način uračunavaju se i primici po osnovi državnih potpora i poticaja.

Slijedom navedenog, Povjerenstvo tumači da se sredstva dodijeljena od strane tijela državne uprave ili drugih tijela javne vlasti po osnovi potpore odnosno poticaja djelatnosti OPG-a, imaju smatrati dohotkom od samostalne djelatnosti dužnosnika nositelja OPG-a, u smislu članka 8. stavka 7. podstavka 7. ZSSI-a te su dužnosnici stoga iste primitke dužni prijaviti u izvješću imovinskom stanju i to u iznosu primljenom na godišnjoj razini.

Imajući u vidu da se sredstva sufinanciranja i poticaja iz državnog proračuna odnosno europskih fondova dodjeljuju u okviru javnih natječaja u većim vremenskim razmacima (najčešće jednom godišnje ili rjeđe, ovisno o izvorima), kao i da iznosi sredstava koji se dodjeljuju pojedinom korisniku nisu fiksni, već ovise o nizu faktora, počevši od potreba samog korisnikova projekta odnosno zatraženim ili utrošenim sredstvima (ovisno dodjeljuju li se unaprijed ili naknadno), primici po ovoj osnovi u pravilu su bitno različiti iz godine u godinu.

Stoga Povjerenstvo tumači da se primici po osnovi predmetnih poticaja, dodijeljenih OPG-u, čiji je dužnosnik nositelj, moraju prijaviti u izvješću o imovinskom stanju svaki puta kada su isplaćeni i to do kraja godine u kojoj su isplaćeni, u smislu članka 8. stavka 2. ZSSI-a.

Slijedom navedenog, Povjerenstvo utvrđuje da je, na temelju članka 8. stavka 2. i stavka 7. podstavka 7. ZSSI-a, dužnosnik Ivan Mijandrušić, koji je nositelj OPG-a, dužan u izvješću o imovinskom stanju prijaviti podatke o svim prihodima koje po toj osnovi ostvaruje, pa tako i sredstva potpore isplaćena od strane Agencije za plaćanja u sklopu provedbe mjere 302 „Diverzifikacija i razvoj ruralnih gospodarskih aktivnosti“ do kraja godine u kojoj su dodijeljena sredstva isplaćena.

Pritom se napominje da je Povjerenstvo na temelju ovlaštenja iz članka 8. stavka 9. ZSSI-a, propisalo važeći elektronski obrazac izvješća o imovinskom stanju, koji sadrži u podacima o prihodima dužnosnika rubriku „Subvencije/donacije/poticaji“. Stoga je predmetna sredstva dodijeljena OPG-u čiji je dužnosnik nositelj potrebno navesti u navedenoj rubrici uz naznaku naziva i OIB-a tijela javne vlasti koje je sredstva isplatilo, isplaćenog iznosa, načina odnosno razdoblja isplate te naznake da se radi o poticaju.

Slijedom navedenog, Povjerenstvo je dalo mišljenje kao izreci ovog akta.

Pored danog mišljenja na temelju pitanja postavljenog u zahtjevu dužnosnika, Povjerenstvo smatra potrebnim, u svrhu edukacije i postizanja cilja poštivanja odredbi ZSSI-a od strane dužnosnika, ukazati na druge relevantne odredbe ZSSI-a i tumačenja zauzeta u praksi Povjerenstva, vezano za istovremeno obavljanje dužnosti i obavljanje poslova nositelja OPG-a.

Povjerenstvo ukazuje da je člankom 13. stavkom 2. ZSSI-a propisano da dužnosnici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti, ali na temelju stavka 4. istog članka ZSSI-a dužnosnici su dužni prijaviti Povjerenstvu prihode od iste djelatnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Nadalje, člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Poljoprivredna djelatnost sukladno članku 2. stavku 1. podstavku 4. toga Zakona o poljoprivredi, obuhvaća bilinogojstvo, stočarstvo te s njima povezane uslužne djelatnosti.

Zakon o poljoprivredi razlikuje poljoprivrednu djelatnost i dopunske djelatnosti. Sukladno odredbama članka 69. Zakona o poljoprivredi, pojam povezanih uslužnih djelatnosti, koje su obuhvaćene poljoprivrednom djelatnošću, odnosi se upravo na prodaju vlastitih poljoprivrednih proizvoda, uzgojenih na OPG-u, krajnjim potrošačima ili kupcu/otkupljivaču.

Sukladno članku 70. stavku 1. Zakona o poljoprivredi, dopunske djelatnosti su djelatnosti povezane s poljoprivredom, koje omogućuju bolje korištenje proizvodnih kapaciteta i radne snage članova OPG-a te stjecanje dodatnog dohotka na OPG-u.

S obzirom da predmet mišljenja nisu bile okolnosti registriranih djelatnosti OPG-a čiji je dužnosnik nositelj, Povjerenstvo nije zatražilo izvod iz Upisnika poljoprivrednih gospodarstava koji se vodi pri Agenciji za plaćanja. No, imajući u vidu navod iz predmetnog zahtjeva za mišljenjem o tome da su dodijeljena sredstva namijenjena realizaciji projekta izgradnje kuće s bazenom za odmor u sklopu navedenog OPG-a, može se zaključiti da postoji mogućnost da je OPG, čiji je dužnosnik nositelj, osim za primarnu poljoprivrednu djelatnost, registrirano odnosno obavlja i određenu dopunsku djelatnost (ugostiteljsku, turističku ili drugu).

Sukladno članku 13. stavkom 3. ZSSI-a, dužnosnicima je dopušteno da istovremeno uz obnašanje dužnosti obavljaju samostalnu poljoprivrednu djelatnost. Ukoliko dužnosnik ovu djelatnost obavlja kao nositelj OPG-a, ta funkcija neizbježno obuhvaća upravljanje poslovanjem toga OPG-a kao poslovnog subjekta, no naglasak je na uzgoju i prodaji poljoprivrednih proizvoda. Slijedom navedenog, Povjerenstvo tumači da se na obavljanje samostalne poljoprivredne djelatnosti radi ostvarivanja prihoda unutar OPG-a ne odnosi zabrana upravljanja u poslovnim subjektima iz članka 14. stavka 1. ZSSI-a.

Naprotiv, Povjerenstvo tumači da ukoliko je OPG, sukladno članku 70. Zakona o poljoprivredi, registriran i za obavljanje dopunskih djelatnosti, zabrana propisana člankom 14. stavkom 1. ZSSI-a se primjenjuje. Stoga u tom slučaju dužnosnik ne može biti nositeljem OPG-a te mora poslove upravljanja na navedenom OPG-u prenijeti na drugog člana OPG-a, odnosno drugog člana upisati kao nositelja OPG-a.

Ujedno, na temelju članka 13. stavka 2. ZSSI-a, ukoliko OPG obavlja dopunske djelatnosti, na primjer ugostiteljske ili turističke, tada dužnosnik koji profesionalno obnaša dužnost ne može istovremeno na istom OPG-u obavljati poslove u smislu redovitog i stalnog zanimanja od kojih ostvaruje prihod, bez da je Povjerenstvo na dužnosnikov prethodni zahtjev utvrdilo da isti poslovi ne utječu na zakonito obnašanje dužnosti.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnik Ivan Mijandrušić, elektroničkom dostavom

2.Objava na internetskoj stranici Povjerenstva

3.Pismohrana